Advokatbranchen kan glæde sig. Men skatteborgerne betaler dyrt for statens bankoprydder, Finansiel Stabilitet, der i de seneste år har anlagt erstatningssager mod adskillige banker.

Vi har brugt mange penge på advokater Henrik Bjerre-Nielsen, direktør, Finansiel Stabilitet

Regningen for de sager, som Finansiel Stabilitet har anlagt, har kostet cirka 700 millioner kroner i udgifter til advokaters arbejde.

Status på statens erstatningssager: Amagerbanken. Oprindeligt var 11 sagsøgt. Flertallet blev afkrævet 900 millioner kroner. Retten i Lyngby frifandt samtlige i juni 2017. FS ankede til Østre Landsret, der i juni i år dømte en tidligere direktør og syv bestyrelsesmedlemmer til at betale 343,5 millioner. Dommen blev anket, men i oktober blev der indgået forlig om betaling af 255,5 millioner.

Roskilde Bank. Direktion, bestyrelse og revisionsselskab blev sagsøgt for en milliard kroner. Østre Landsret frifandt alle i november 2017. FS har anket til Højesteret med krav om 350 millioner. Kravet mod revisionen er opgivet.

Capinordic Bank. FS krævede i Østre Landsret 400 millioner af tre ledende personer, men blev i oktober 2015 tilkendt godt 90 millioner. Højesteret stadfæstede i januar i år i det store og hele dommen.

Andelskassen J.A.K. Slagelse. En tidligere direktør og bestyrelsesformand blev i november af Retten i Glostrup dømt til at erstatte 1,2 millioner.

Eik Bank Danmark. Direktion, bestyrelse og revision blev afkrævet 250 millioner. Østre Landsret dømte i oktober 2018 fire personer til at betale 28,6 millioner. FS har anket til Højesteret, der behandler sagen i maj 2020. Ledelsen i Eik Banki P/F, der er moderbank på Færøerne, blev i november 2019 også dømt til at betale erstatning på 150 millioner kroner. Sagen er anket til landsretten.

Løkken Sparekasse. Syv personer er stævnet for 275 millioner. Vestre Landsret er i færd med at behandle sagen.

Kilder: Retsdokumenter, Finansiel Stabilitet, Ritzau

Det fortæller Henrik Bjerre-Nielsen, der er direktør i Finansiel Stabilitet.

- Vi har brugt mange penge på advokater på hele komplekset og er på nuværende tidspunkt oppe imod 700 millioner kroner. Men med til det hører, at vi så sent som i efteråret fik 250 millioner kroner fra sagen i Amagerbanken, siger Henrik Bjerre-Nielsen

'Ikke det, vi havde håbet på'

Fredag blev sidste punktum sat i sagen om Ebh Bank. Det blev et stort nederlag til staten, der havde stævnet bankens tidligere direktører, bestyrelsesmedlemmer og revisorer for omkring 550 millioner kroner.

Det var ikke det, vi havde håbet på Henrik Bjerre-Nielsen, direktør, Finansiel Stabilitet

Kun to millioner kroner i erstatning kunne det blive til i sagen om Ebh Bank, hvor Vestre Landsret frifandt 14 ud af de 15 stævnede, og hvor Finansiel Stabilitet nu skal betale sagens omkostninger på 121 millioner kroner.

- Det var ikke det, vi havde håbet på. Men jeg synes også, at det hører med, at den her sag har været meget længe undervejs, siger Henrik Bjerre-Nielsen,

Overvejer anke ved Højesteret

I alt er tidligere bankledelser i ni banker blevet stævnet af Finansiel Stabilitet, hvor sagerne mod de krakkede banker Amagerbanken og Capinordic nu er afsluttet.

- Vi er på mange måder kommet igennem det her retsopgør, hvis man kan kalde det det, på en måde, som ikke er gået lige ud af landevejen.

- Men jeg synes, at vi har fået nogle vigtige domme, som har været med til at fastslå, at man kan blive idømt en erstatningspligt, siger Henrik Bjerre-Nielsen.

Det er endnu for tidligt for Henrik Bjerre-Nielsen at sige, om Finansiel Stabilitet vil søge Procesbevillingsnævnet om at få lov til at føre sagen i Højesteret.